钦定古今图书集成/明伦汇编/官常典/第025卷 > 微
## 钦定古今图书集成/明伦汇编/官常典/第025卷 > 微

帝乙封元子启于微。

按《书经微子》：

〈孔传〉《微》，畿内国名。子爵为纣卿士。

微子若曰：“父师，少师！殷其弗或乱正四方？我祖底遂
陈于上，我用沈酗于酒，用乱败厥德于下。殷罔不小
大，好草窃奸宄，卿士师师非度。凡有辜罪，乃罔恒获。
小民方兴，相为敌仇。今殷其沦丧，若涉大水，其无津
涯。殷遂丧，越至于今。”曰：“父师！少师！我其发出狂，吾家
耄逊于荒。今尔无指告予颠𬯀，若之何其？”父师若曰：
“王子！天毒降灾荒殷邦方兴，沈酗于酒，乃罔畏畏，咈
其耇长，旧有位人。今殷民乃攘窃神祗之牺牷，牲用
以容，将食无灾，降监殷民，用乂仇敛召敌仇不怠，罪
合于一，多瘠罔诏。商今其有灾，我兴受其败，商其沦
丧，我罔为臣仆，诏王子出迪我，旧云刻子。王子弗出，
我乃颠𬯀自靖，人自献于先王，我不顾，行遁。”

按《家语本姓解》：“微子启，帝乙之元子，纣之庶兄。以圻
内诸侯入为王卿士。”

按《史记宋微子世家》：“微子启者，殷帝乙之首子，而纣
之庶兄也。纣既立不明，淫乱于政，微子数谏，纣不听。
及祖伊以周西伯昌之修德灭”国，惧祸至，以告
纣。纣曰：“我生不有命，在天乎？是何能为。”于是微子度
纣终不可谏，欲死之。及去，未能自决，乃问于太师、少
师。太师曰：“今诚得治国，国治，身死不恨。为死终不得
治，不如去。”遂亡纣为淫泆，箕子谏，不听，乃披发佯狂
而为奴。王子比干直言谏纣，纣怒，杀王子比干，刳视
其心。微子曰：“父子有骨肉，而臣主以义属。故父有过，
子三谏不听，则随而号之。人臣三谏不听，则其义可
以去矣。”于是太师、少师乃劝微子去，遂行。周武王伐
纣克殷，微子乃持其祭器，造于军门，肉袒面缚，左牵
羊，右把茅，膝行而前以告。于是武王乃释微子，复其
位如故。武王封纣子武庚禄父，以续殷祀，使管叔、蔡
叔傅相之。武王崩，成王少，周公旦代行政当国。管、蔡
疑之，乃与武庚作乱，欲袭成王、周公。周公既承王命，
诛武庚，杀管叔，放蔡叔，乃命微子启代殷后，奉其先
祀，作《微子之命》以申之，国于宋。

〈注〉索隐曰：按《尚书》以为殷王元子而是纣之兄。《吕氏春秋》云“生微子时，母犹为妾，及为妃而生纣。”故微子为纣同母庶兄。